Document ID: 31991L0632

ΟΔΗΓΙΑ ΤΗΣ ΕΠΙΤΡΟΠΗΣ της 28ης Οκτωβρίου 1991 για δέκατη πέμπτη προσαρμογή στην τεχνική πρόοδο της οδηγίας 67/548/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικίνδυνων ουσιών (91/632/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 67/548/ΕΟΚ του Συμβουλίου της 28ης Ιουνίου 1967 περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών (1), όπως τροποποιήθηκε τελευταία από την οδηγία 79/831/ΕΟΚ (2), και ιδίως τα άρθρα 19, 20 και 21,
Εκτιμώντας:
ότι η Γερμανία και η Δανία έχουν ζητήσει μεταβολή ως προς την επισήμανση αριθμού ουσιών και έχουν ενημερώσει σχετικά την Επιτροπή όπως προβλέπεται στο άρθρο 23 της οδηγίας 67/548/ΕΟΚ-
ότι, από την εξέταση του καταλόγου των επικίνδυνων ουσιών που περιλαμβάνονται στο παράρτημα Ι της οδηγίας 67/548/ΕΟΚ, προέκυψε ότι ο κατάλογος αυτός πρέπει να προσαρμοστεί στα σύγχρονα επιστημονικά και τεχνικά δεδομένα-
ότι οι διατάξεις της παρούσας οδηγίας είναι σύμφωνες με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στις συναλλαγές επικίνδυνων ουσιών και παρασκευασμάτων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι της οδηγίας 67/548/ΕΟΚ τροποποιείται με το παρόν ως ακολούθως:
1. Το παράρτημα Ι της παρούσας οδηγίας αντικαθιστά το αντίστοιχο περιεχόμενο του παραρτήματος Ι.
2. Οι ουσίες του παραρτήματος ΙΙ της παρούσας οδηγίας περιλαμβάνονται για πρώτη φορά στο παράρτημα Ι.
3. Διαγράφονται από το παράρτημα Ι οι ουσίες των οποίων οι αριθμοί ΕΚ αναγράφονται στο παράρτημα ΙΙΙ.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιουλίου 1993. Τα κράτη μέλη ενημερώνουν αμέσως την Επιτροπή σχετικά.
2. Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από τέτοια παραπομπή κατά την επίσης δημοσίευσή τους. Ο τρόπος της παραπομπής αποφασίζεται από τα κράτη μέλη.
Άρθρο 3
Η παρούσα οδηγία απευθύνεται στα κράτη μέλη. Βρυξέλλες, 28 Οκτωβρίου 1991.

Labels: 12
3
20